DEMCO มั่นใจรายได้ปีนี้โตกว่าปีก่อน จ่อเข้าประมูลงานใหม่อีก 1.1 หมื่นลบ.
DEMCO มั่นใจรายได้ปีนี้โตกว่าปีก่อน เผยมี Backlog กว่า 5.7 พันลบ. จ่อเข้าประมูลงานใหม่อีก 1.1 หมื่นลบ. 
14 ส.ค. 2558

นายพงษ์ศักดิ์ ศิริคุปต์ กรรมการผู้จัดการบริษัท เด็มโก้ จำกัด (มหาชน) หรือ DEMCO เปิดเผยว่า ในช่วงครึ่งหลังของปี บริษัทจะเร่งทำงานตาม Backlog ที่เหลืออีกประมาณ 5,700 ล้านบาทให้แล้วเสร็จให้เร็วที่สุด เพื่อเตรียมความพร้อมที่จะเข้าประมูลงานด้านสายส่งและสถานีไฟฟ้าของการไฟฟ้าฝ่ายผลิตแห่งประเทศไทย (กฟผ.) และภาคเอกชนอีกอย่างน้อย 5-6 โครงการที่มูลค่างานรวมประมาณ 7,000 – 8,000 ล้านบาทแล้ว บริษัทยังรอโอกาสที่จะเข้าทำงานโครงการโรงไฟฟ้าพลังงานลมจาก ผู้พัฒนาโครงการอีก 2-3 ราย มูลค่ารวมไม่น่าจะน้อยกว่า 2,500 ล้านบาท
ทั้งนี้ปัจจุบันบริษัทมีงานในมือรอรับรู้รายได้ ประมาณ 5,700 ล้านบาท แยกเป็นงานด้านวิศวกรรมไฟฟ้า 3,400 ล้านบาท งานด้านพลังงานทดแทน 2,300 ล้านบาท เตรียมเข้าประมูลงานใหม่ในช่วงที่เหลือของปีอีก 11,000 ล้านบาท โดยคาดว่าจะได้รับงานวิศวกรรมไฟฟ้าเพิ่มประมาณ 2,000 ล้านบาทรับงานด้านพลังงานทดแทนเพิ่มประมาณ 2,500 ล้านบาท เมื่อรวมกับ Backlog ที่มีอยู่จะเป็นงานที่จะต้องดำเนินการทั้งสิ้น 10,200 ล้านบาท
สำหรับการลงทุนในประเทศนั้น บริษัทถือหุ้น 15 % ในโครงการพลังงานลมห้วยบง 2, 3 กำลังการผลิต 180 เมกะวัตต์ , ถือหุ้น 49-100 %  ในโครงการโซลล่าร์ฟาร์มและโซล่ารูฟท้อป กำลังการผลิต 3 เมกะวัตต์ทำให้บริษัทได้รับส่วนแบ่งกำไรในช่วงครึ่งแรกของปี 2558 ประมาณ 90 ล้านบาท และเมื่อรวมทั้งปีคาดว่าจะมีส่วนแบ่งกำไรในปี 58 ทั้งสิ้นไม่น้อยกว่า 195 ล้านบาท 
โดยการลงทุน 14% ในโครงการพลังงานลมเขาค้อ และ การถือหุ้น 4% ในบริษัท วินด์เอ็นเนอร์ยี่ส์โฮลดิ้ง จำกัด จะสร้างผลตอบแทนให้บริษัทในปี 59 โดยบริษัทจะได้รับส่วนแบ่งกำไรจากโครงการเขาค้อเพิ่มขึ้นปีละประมาณ 40-50 ล้านบาท ส่วนธุรกิจของ บริษัท วินด์เอ็นเนอร์ยี่ส์โฮลดิ้ง จำกัด จะมีการนำบริษัทเข้าจดทะเบียนในตลาดหลักทรัพย์ฯ ในปี 59 ตามแผนซึ่งจะส่งผลให้หุ้นที่บริษัทถืออยู่ 4 % มีมูลค่าเพิ่มขึ้นอย่างมีนัยสำคัญ
ด้านการลงทุนในต่างประเทศบริษัท เด็มโก้ เดอร์ ลาว จำกัด ซึ่งเป็นบริษัทลูกของ DEMCO ได้ลงนามสัญญาสัมปทานการผลิตและจำหน่ายน้ำประปาให้แก่รัฐวิสาหกิจน้ำประปาแขวงหลวงพระบาง เมื่อเดือนพ.ค.ที่ผ่านมา มีกำหนดระยะเวลาสัมปทาน 30 ปี บริษัทได้เริ่มงานออกแบบโครงการ งานปรับปรุงพื้นที่ก่อสร้างระบบผลิตและจำหน่ายไปแล้วตั้งแต่ในเดือน ก.ค.58  และคาดว่าจะเริ่มรับรู้รายได้จากการจำหน่ายน้ำประปาในไตรมาส 1/59  โดยมูลค่าการลงทุนทั้งโครงการในระยะเวลา 30 ปี เป็นเงินประมาณ 900 ล้านบาท 